मोहाली,
ओपनर लोकेश राहुल (51) के आईपीएल के सबसे तेज अर्धशतक और करुण नायर के 50 रन की बदौलत किंग्स इलेवन पंजाब ने आईपीएल 11 में अपने अभियान की शानदार शुरुआत करते हुए दिल्ली डेयरडेविल्स को रविवार को आसानी से छह विकेट से हरा दिया।
दिल्ली डेयरडेविल्स ने कप्तान गौतम गंभीर के 55 रन से सात विकेट पर 166 रन का चुनौतीपूर्ण स्कोर बनाया लेकिन राहुल के आतिशी प्रहारों ने इसे छोटा साबित कर दिया।
राहुल ने मात्र 16 गेंदों पर छह छक्के और चार छक्के उड़ाते हुए 51 रन ठोके और आईपीएल का सबसे तेज अर्धशतक बना डाला।
पंजाब ने 18.5 ओवर में चार विकेट के नुकसान पर 167 रन बनाकर एकतरफा जीत हासिल कर ली।
राहुल मैन ऑफ द मैच रहे।
राहुल ने पारी के तीसरे ओवर में लेग स्पिनर अमित मिश्रा की गेंदों पर 4,6,6,4,4 उड़ाते हुए 24 रन ठोके और अपना अर्धशतक भी पूरा कर डाला।राहुल 4.5 ओवर में टीम के 64 के स्कोर पर आउट हुए लेकिन तब तक वह दिल्ली का हौसला पस्त कर चुके थे।इन 64 रन में उनका योगदान 51 रन का था।
राहुल की शानदार पारी के बाद करुण नायर ने 33 गेंदों पर 50 रन में पांच चौके और दो छक्के लगाए और पंजाब का काम आसान कर दिया।डेविड मिलर ने नाबाद 24 और मार्कस स्टॉइनिस ने नाबाद 22 रन बनाकर पंजाब को 11 वें संस्करण में विजयी शुरुआत दे दी।मयंक अग्रवाल सात और युवराज सिंह 22 गेंदों में 12 रन बनाकर आउट हुए।